मोदी सरकार दलित आणि मागासवर्गीयांविरोधात असल्याचा आरोप केला जात असतानाच पंतप्रधान नरेंद्र मोदींनी काँग्रेसला प्रत्युत्तर दिले आहे. निवडणुका आल्या की काँग्रेसला दलित आणि मागासवर्गीयांची आठवण येते. समाजात गैरसमज पसरवले जातात, अशी टीका त्यांनी केली. विरोधकांनी कितीही आरोप केले तरी भाजपा सरकार जनहितासाठीच काम करत असल्याचे जनतेला माहित आहे, असा दावाही मोदींनी केला.

पंतप्रधान नरेंद्र मोदी यांनी मंगळवारी ‘दैनिक जागरण’ला मुलाखत दिली. विरोधकांनी दलित आणि मागासवर्गीय समाजाच्या मुद्द्यांवरुन भाजपाची कोंडी करण्याची रणनिती आखली आहे. आरक्षणाच्या मुद्द्यावर मोदी म्हणाले, आरक्षण कधीही बंद होणार नाही. बाबासाहेब आंबेडकर यांचे स्वप्न पूर्ण करण्यासाठी आरक्षण गरजेचे आहे. आरक्षणाद्वारे दलित समाजाला सक्षम करण्याची प्रक्रिया सुरु राहील, असे त्यांनी सांगितले