स्फोटके आणि शस्त्रसाठ्यासह अटक केलेला हिंदुत्ववादी संघटनेचा कार्यकर्ता वैभव राऊत याच्या घराची आणि व्यावसायिक गाळ्याची दहशतवाद विरोधी पथकाने (एटीएस) बुधवारी पुन्हा झाडाझडती घेतली. वैभव राऊतला सोबत घेऊनच नालासोपाऱ्यातील संशयास्पद ठिकाणांची एटीएसने पाहणी केली. या छाप्यात घरामागे उभी केलेली वैभवची इनोव्हा कार पोलिसांनी जप्त केली आहे.

हिंदुत्ववादी संघटनांचे काही कार्यकर्ते घातपात घडविण्याचा कट करीत असल्याची माहिती मिळाल्यानंतर एटीएसने गेल्या गुरुवारी नालासोपारा येथे राहणाऱ्या वैभव राऊत याच्या निवासस्थानी आणि दुकानात छापा टाकला. २० गावठी बॉम्बसह स्फोटकांचा मोठा साठा हस्तगत करण्यात आला. या कारवाईनंतर वैभवच्या संपर्कात असलेल्या शरद कळस्कर याला नालासोपाऱ्यातून तर सुधन्वा गोंधळेकर याला पुणे येथून अटक केली. या दोघांकडेही एटीएसला शस्त्रे, बॉम्ब बनविण्याचे साहित्य, तसेच बॉम्ब बनविण्याची माहिती असलेली पुस्तके सापडली. सहा दिवसांच्या चौकशीनंतर एटीएसचे पथक बुधवारी पुन्हा नालासोपाऱ्यात पोहोचले. पोलिसांच्या कारवाईस गावकऱ्यांचा विरोध वाढत असल्याने या छाप्याबद्दल गुप्तता पाळण्यात आली होती. या प्रकरणाच्या तपासात यापूर्वी एटीएसचे एकच युनिट काम करत होते. पण आता यामध्ये मुंबईतील सर्वच युनिटच्या अधिकाऱ्यांना सहभागी करून घेण्यात आले आहे.