लडाखच्या पूर्वेकडील डेमचोक सेक्टरमध्ये भारतीय सीमेवर जवळपास ४०० मीटरपर्यंत घुसखोरी करणाऱ्या चिनी सैनिकांनी तब्बल एका महिन्यानंतर माघार घेतली आहे. सूत्रांनुसार, चिनी सैनिकांनी उभारलेले पाच तंबूही हटवण्यात आले आहेत. पुढील महिन्यात चीनचे संरक्षण मंत्री भारतात येणार आहेत. त्यांच्यासोबतच्या होणाऱ्या बैठकीत हा मुद्दा उपस्थित केला जाणार असल्याचं सांगण्यात येतं. त्याच पार्श्वभूमीवर चिनी सैनिकांनी माघार घेण्याचा निर्णय घेतला.   
  
४,०५७ किलोमीटर परिसरात प्रत्यक्ष नियंत्रण रेषेवर चीनने विविध ठिकाणी भारतीय सीमेवर अतिक्रमण केलं आहे. सूत्रांच्या माहितीनुसार, दोन्ही देशांच्या सैन्यदलांमध्ये ब्रिगेडियर स्तरावर चर्चा झाल्यानंतर चीनच्या लष्करानं चेरडाँग- नेरलाँग नाल्लान परिसरातील तीन तंबू हटवले होते. मात्र, दोन तंबू तसेच होते. तिथे चिनी सैनिक तैनात होते. मात्र, आता हे दोन्ही तंबू हटवण्यात आले आहेत.