परभणी : तब्बल सव्वा महिन्याच्या विश्रांती नंतर पावसाने जिल्ह्यात सर्वदूर दमदार हजेरी लावली आहे. बुधवार (ता.15) रात्री नऊ वाजल्यापासून पाऊस पडत आहे. श्रावण महिन्यातील पहिल्या पावसाने खरीप हंगामातील पिकांना जीवदान मिळाले आहे.

पावसाने दडी मारल्याने जिल्ह्यातील खरिप हंगामातील पिके धोक्यात आली होती. केवळ ढगाळ वातावरणामुळे पिके जीवंत राहीली होती.जुले महिन्यातील तीन आठवडे आणि ऑगस्ट महिन्यातील सुरवातीचे 15 दिवस कोरडे गेल्यानंतर बुधवार पावसाचे आगमन झाले आहे.रात्री हलक्या स्वरूपात असलेल्या पावसाने गुरुवारी पहाटेपासून चांगलाच जोर धरला आहे. सकाळी आठ वाजेपर्यंत जिल्ह्यात 24 मिलीमीटर पावसाची नोंद झाली आहे. पूर्णा, परभणी, गंगाखेड तालुक्यात पावसाचा जोर वाढला आहे.

जिंतूर, सेलू,मानवत भागात ही चांगला पाऊस सुरू झाला आहे.या पावसामुळे पूर्णा, गोदावरी, दुधना नदीच्या पात्रात पाणी वाढले आहे. दरम्यान परभणी शहरात सकाळी नऊ वाजल्यापासून पुन्हा जोरदार पाऊस सुरू झाला आहे.

मुंबई : भारतीय क्रिकेट संघाचे माजी कर्णधार (वय ७७) अजित वाडेकर यांचे आज (बुधवार) कर्करोगाने निधन झाले. त्यांना जसलोक रूग्णालयात दाखल करण्यात आले होते.

१९६६ ते १९७४ या कालावधीत वाडेकर यांनी भारतीय संघाचे प्रतिनिधित्व केले. 'वन डाऊन' फलंदाजी करणारे वाडेकर भारताच्या सर्वोत्तम स्लीप फिल्डर्सपैकी एक होते.

वाडेकर यांच्या नेतृत्त्वाखाली भारतीय संघाने इंग्लंड आणि वेस्ट इंडिजमध्ये ऐतिहासिक मालिका विजय मिळविले. परदेशात कसोटी मालिका जिंकणारे वाडेकर हे पहिलेच भारतीय कर्णधार ठरले. याशिवाय, भारताच्या पहिल्या 'वनडे' संघाचेही ते सदस्य होते.

 त्यांना १९६७ मध्ये 'अर्जुन', तर १९७२ मध्ये 'पद्मश्री' पुरस्काराने गौरविण्यात आले होते. निवृत्तीनंतर १९९० च्या दशकात वाडेकर यांनी भारतीय क्रिकेट संघाचे व्यवस्थापक म्हणूनही काम पाहिले होते.

कसोटी संघाचे सदस्य, कर्णधार, व्यवस्थापक आणि निवड समितीचे अध्यक्षपद अशी सर्व ठिकाणी कामगिरी केलेल्या मोजक्या क्रिकेटपटूंमध्ये वाडेकर यांचा समावेश होतो. वाडेकर यांच्याशिवाय लाला अमरनाथ आणि चंदू बोर्डे यांनीच अशी कामगिरी केली आहे.

नवी दिल्ली : माजी पंतप्रधान अटलबिहारी वाजपेयी यांची प्रकृती खालावल्याने पंतप्रधान नरेंद्र मोदी यांच्यासह केंद्रीय मंत्रिमंडळातील अन्य काही मंत्र्यांनीही 'एम्स'ला भेट दिली.

वाजपेयी गेल्या अनेक महिन्यांपासून आजारी आहेत. गेल्या दोन दिवसांपासून त्यांना 'लाईफ सपोर्ट'वर ठेवण्यात आले आहे. 'एम्स'तर्फे वाजपेयी यांच्या प्रकृतीबद्दल अधिकृत माहितीपत्रक रात्री प्रसिद्ध करण्यात आले. गेल्या २४ तासांत त्यांची प्रकृती चिंताजनक झाल्याचे त्यात म्हटले आहे.

वाजपेयी यांच्या प्रकृतीची माहिती समजल्यानंतर सायंकाळी ७.१५ च्या सुमारास पंतप्रधान मोदी 'एम्स'मध्ये आले. जवळपास ५० मिनिटे मोदी 'एम्स'मध्ये होते. गेल्या दोन महिन्यांत मोदी यांनी चार वेळा 'एम्स'मध्ये वाजपेयी यांची भेट घेतली आहे.

तत्पूर्वी, केंद्रीय मंत्री स्मृती इराणी यांनीही वाजपेयी यांच्या प्रकृतीची चौकशी केली.

किडनीला झालेल्या संसर्गामुळे ११ जून रोजी वाजयेपी यांना 'एम्स'मध्ये दाखल करण्यात आले होते. यापूर्वी २००९ मध्ये वाजपेयी यांना हृदयविकाराचा झटका आला होता.