जवाहरलाल नेहरू विद्यापीठातील विद्यार्थी संघटनेचा नेता उमर खालिदच्या हत्येचा प्रयत्न केल्याच्या घटनेनंतर दिल्लीत सध्या एक व्हिडिओ व्हायरल झाला आहे. या व्हिडिओत दोन तरुणांनी उमर खालिदवरील गोळीबाराची जबाबदारी स्वीकारली असून उमर खालिदवरील हल्ला देशवासियांना स्वातंत्र्य दिनाची भेट होती, असेही व्हिडिओत म्हटले आहे. पोलिसांनी या व्हिडिओची दखल घेत तपासाला सुरुवात केली आहे.

गेल्या आठवड्यात संसदेपासून हाकेच्या अंतरावर असलेल्या कॉन्स्टिट्यूशनल क्लबच्या आवारात उमर खालिदवर अज्ञात व्यक्तीने गोळी झाडून त्याच्या हत्येचा प्रयत्न केला. हल्लेखोराने गावठी पिस्तुलने उमरवर दोन गोळ्या झाडल्या. मात्र त्याचा नेम चुकला. सुदैवाने उमर या गोळीबारातून बचावला. उमरवर गोळीबार करणारा हल्लेखोर हा सीसीटीव्ही कॅमेऱ्यात कैद झाला असून या आधारे तपासही सुरु आहे. दुसरीकडे सोशल मीडियावर दोन तरुणांचा व्हिडिओ व्हायरल झाला असून या तरुणांनी व्हिडिओत उमरवरील हल्ल्याची जबाबदारी स्वीकारली आहे.

‘द क्विंट’ने दिलेल्या वृत्तानुसार व्हिडिओतील तरुणांनी स्वत:चे नाव दर्वेश सापूर आणि नवीन दलाल मंदोठी असे सांगितले आहे. इंकलाब जिंदाबाद, वंदे मातरम, भारत माता की जय, अशा घोषणा त्यांनी व्हिडिओत दिल्या आहेत. ही गद्दार लोक भारत मातेचा जयजयकार करत नाही, असेही त्यांनी म्हटले आहे. ‘आम्ही सुप्रीम कोर्ट आणि संविधानाचा आदर करतो. पण जेएनयूतील या टोळीचा खात्मा करण्याची गरज आहे. आमच्या पूर्वजांनी सांगितले होते की पिसाळलेल्या कुत्र्यांना ठार मारले पाहिजे. उमर खालिदवरील हल्ला ही स्वातंत्र्य दिनी देशवासियांना दिलेली भेट होती. आम्ही १७ ऑगस्टरोजी पोलिसांना शरण जाऊ, असे त्या तरुणांनी म्हटले आहे.

दिल्ली पोलिसांनी या व्हिडिओचा तपास सुरु केला आहे. या व्हिडिओतील एक तरुण आणि सीसीटीव्हीतील हल्लेखोर हे एकच आहे का, याची चौकशी सुरु असल्याचे पोलिसांनी सांगितले.