मुंबई ते नवी मुंबई, जेएनपीटी, मुंबई-गोवा महामार्ग तसेच रायगड जिल्ह्यातून दक्षिणेकडे जलदगतीने जाण्यासाठी हाती घेण्यात आलेल्या [शिवडी-न्हावा शेवा](https://maharashtratimes.indiatimes.com/topics/%E0%A4%B6%E0%A4%BF%E0%A4%B5%E0%A4%A1%E0%A5%80-%E0%A4%A8%E0%A5%8D%E0%A4%B9%E0%A4%BE%E0%A4%B5%E0%A4%BE-%E0%A4%B6%E0%A5%87%E0%A4%B5%E0%A4%BE) ट्रान्सहार्बर लिंक या महत्त्वाकांक्षी प्रकल्पाला जोमाने सुरुवात झाली आहे. भर समुद्रात पुलाचे खांब रोवण्यासाठी समुद्राखाली मजबूत खडकांचा शोध सुरू झाला आहे.   
  
२००४ साली कागदावर उतरलेल्या या प्रकल्पाला अखेर २०१८मध्ये सुरुवात झाली आहे. २२ किमीच्या सागरी मार्गातील १६.५ किमीचा पूल समुद्रात असेल, तर उर्वरित १६.५ किमीचा मार्ग जमिनीवर असेल. शिवडी-न्हावाशेवा सीलिंक प्रकल्पाची किंमत आधी ४००० कोटी रु. होती. या किमतीत ३५० टक्क्यांनी वाढ झाली असून, ती सन २०१६मध्ये १७,७०० कोटी रु. झाली. तर, २०१८पर्यंत खर्च २२ हजार कोटींच्या घरात गेला आहे. या मार्गासाठीची समुद्राखालील पायाभरणी अत्यंत महत्त्वाची ठरणार आहे. मुंबईच्या शिवडी दिशेकडून समुद्रात जेट्टी बांधण्यात आली आहे. या जेट्टीवरून समुद्राच्या तळाचा धांडोळा घेतला जात आहे. भक्कम पायासाठी कठीण अशा खडकाची आवश्यकता असते. त्यादृष्टीने इंजिनीअरनी काम सुरू केले आहे. काही दिवसांनी न्हावा शेवाच्या दिशेनेही हे काम सुरू होईल. पावसाळा सुरू असतानाही जेट्टीवरून काम सुरू आहे. वास्तविक पाहता पावसाळ्यानंतर काम सुरू होईल, असे चित्र होते. परंतु एमएमआरडीएने पावसाळ्यातच वेग पकडला आहे. त्यामुळे पावसाचे चार महिने कालापव्यय होण्याचा धोका टळला आहे.