गेल्या दोन दिवसांपासून सुरू झालेल्या अतिवृष्टीमुळे केरळमध्ये पुन्हा हाहाकार माजला असून, पुरामुळे येथील जनजीवन विस्कळीत झाले आहे. पेरियार नदीवरील धरणाचे गेट उघडण्यात आल्याने कोची विमानतळ पाण्याखाली गेले असून, शनिवारपर्यंत विमानतळावरील सर्व उड्डाणे रद्द करण्यात आली आहेत. त्याशिवाय रस्ते, रेल्वेमार्ग पाण्याखाली गेल्याने अनेक भागांतील वाहतूक बंद पडली आहे. केरळमध्ये आत्तापर्यंत ४७ जणांचा मृत्यू झाला असून, राज्यातील १४पैकी १२ जिल्ह्यामध्ये हाय अॅलर्ट जारी करण्यात आला आहे.   
  
केरळमध्ये गेल्या ८ ऑगस्टपासून अतिवृष्टी सुरू असून, मंगळवारपासून पुन्हा एकदा पावसाने जोर धरला आहे. मंगळवारी दुपारी मलप्पुरम येथे घर कोसळल्याने एका जोडप्याचा मृत्यू झाला आहे. नद्यांनी धोक्याची पातळी गाठल्याने राज्यातील सर्व ३३ नद्यांवरील धरणांचे गेट उघडण्यात आले आहेत. त्यामुळे वायनाड, कोझिकोड, कन्नूर, कासरगोज, मलप्पुरम, पलक्कज, इडुक्की आणि एर्नाकुलम येथे आज, गुरुवारपर्यंत रेड अॅलर्ट जारी करण्यात आला आहे.