देशसेवेसाठी आपल्या प्राणांचे बलिदान केलेले शहीद मेजर कौस्तुभ राणे यांना राज्य सरकारने मरणोत्तर गौरव पुरस्कार जाहीर केला आहे. मानपत्र व रोख रक्कम असे या पुरस्काराचे स्वरूप आहे. जिल्हा सैनिक अधिकारी प्रांजळ जाधव यांनी बुधवारी या पुरस्काराच्या सहा लाख रुपये रकमेचा धनादेश मेजर राणे यांच्या पत्नी कनिका यांच्याकडे मीरा रोड येथील त्यांच्या निवासस्थानी सुपूर्द केला. यावेळी कौस्तुभ राणे यांचे वडील प्रकाशकुमार राणे हेही उपस्थित होते.   
  
काश्मीरमधील गुरेज क्षेत्रामध्ये भारतीय लष्कराने दहशतवाद्यांविरोधात केलेल्या मोठ्या कारवाईदरम्यान मेजर कौस्तुभ राणे यांना वीरमरण आले होते.   
  
दरम्यान, मंगळवारी मिरा भाईंदर शहराचे आमदार नरेंद्र मेहता यांनी मुख्यमंत्री देवेंद्र फडणवीस यांची भेट घेतली. शहीद राणे यांच्या कुटुंबियांना राज्य सरकारतर्फे २५ लाख रुपयांची रक्कम देण्याचे मुख्यमंत्र्यांनी जाहीर केल्याची माहिती मीरा भाईंदरच्या महापौर डिंपल मेहता दिली. त्याशिवाय, मिरा भाईंदर महापालिकेतर्फे राणे कुटुंबियांना रुपये ११ लाख रक्कम देण्याचा प्रस्ताव महापौरांनी पालिका आयुक्तांना दिला आहे